tartuNLP/wikipedia-smugri-20251201 huggingface dataset:
Voyager of the Seas

Voyager of the Seas on Royal Caribbean Cruises Ltd. ristluslaev, mis on ehitatud 1999. aastal Kvaerner Masa Yardsi Turu laevatehases.
Voyager of the Seas on esimene Voyager-klassi laev, see on 311,12 m pikk ja 38,60 m lai, tema süvis on 8,60 m ja kiirus kuni 23,7 sõlme. Selle ristluslaeva kogumahutavus on 137 276 ja veeväljasurve 64 000 t. Laeval on reisijaile 3138 kajutikohta, laevaperes on 1181 liiget.
Laeva Voyager of the Seas on nimetatud ka ujuvhotelliks suure hulga meelelahutusvõimaluste pärast, mida ta pakub. Laeval on 15 tekki. Seal on liuväli, mägironimissein, rulluisuväljak, 9 auguga minigolfirada, golfisimulaatorid, täismõõtmetes korvpalliväljak, kus peetakse ka sisejalgpallimänge. Laste jaoks on mõeldud liurada, lauatennis ja laste ujula. Lisaks on seal kuninglik promenaad, läbi kolme korruse ulatuv restoran, temaatilised söögikohad, näiteks hamburgerirestoran Johnny Rockets ja itaalia restoran Portofino, spaa ja ujulad, jõusaal, puhkekohad, raamatukogu, ööklubi, teismeliste klubi ja kasiino. Laeval on kabel, mida kasutatakse sageli laulatusteks.
Kuninglik promenaad on laeva õhtuse tegevuse keskus. See võtab laeva pikkusest enda alla pisut üle kolmveerandi ja selle põrand on kaetud marmoriga. Promenaadil on kauplusi ja kiirsöögikohti, kuid ka läbi 3 korruse ulatuv teater La Scala, kus kasutatakse kõige moodsamat tehnikat, et öösiti tekitada Broadway standarditele vastavaid vaatemänge. Voyager of the Seas on maailma esimene ristluslaev, kus on promenaad piki laevakeret.
Voyager of the Seas on esimene laev, millel on mägironimissein, ja esimene laev, millel on liuväli. Esimeste nädalate jooksul, mil laeva kasutati, tekkis kahtlus, kas liuväli end ikka õigustab, sest laeva kõikumise ja eelmisel tekil olevate kuumaveetorude tõttu tekkis jäässe aeg-ajalt pragusid. Kuid nendest probleemidest saadi lahti ja nüüd kasutatakse liuvälja niihästi avalikuks uisutamiskohaks kui ka õhtusteks uisušõudeks.
Kokku on laeval 1557 reisijakajutit, mis on jagatud 22 kategooriasse. Kõige väiksema kajuti pindala on 14 m², kõige suurema pindala 126,1 m². 939 kajutit on vaatega merele ja 618 on ilma selleta. 757 kajutit on rõduga, 26 kajutit on kohandatud liikumispuuetega inimestele. Peaaegu kõigis kajutites, millel on vaade merele, on vannituba ja interaktiivne televisioon.
Voyager of the Seas oli maailma suurim reisilaev aastail 1999–2000. Ta maksis 650 miljonit USA dollarit. Laev ehitati Kvaerner Masa-Yardsi (praeguse nimega STX Finland OY) Turu laevatehases Soomes, lasti vette 27. novembril 1998 ja ristiti 19. novembril 1999 Miamis. Laeva ristiemaks sai iluuisutaja Katarina Witt. 21. novembril 1999 väljus laev oma esimesele reisile.
Voyager of the Seas kuulub laevandusettevõttele Voyager of the Seas Inc. - Royal Caribbean Cruises Ltd. ja seda käitab laevakompanii Royal Caribbean International. Laeva kodusadam on Nassau Bahamal.
Seni on Voyager of the Seas sõitnud Vahemerel ja Atlandi ookeanil Veneetsia ja New Orleansi vahel. Kuid 2012. aastal suunatakse ta ümber Vaiksele ookeanile ja temast saab kõigi aegade suurim ristluslaev Aasias.
Explorer of the Seas

Explorer of the Seas on teine Voyager-klassi ristluslaev, mis kuulub firmale Explorer of the Seas Inc. - Royal Caribbean Cruises Ltd. ja mida käitab laevakompanii Royal Caribbean International.
Explorer of the Seas oli maailma suurim reisilaev aastail 2000–2002. Laev ehitati Kvaerner Masa-Yardsi (praegune nimi STX Finland OY) Turu laevatehases Turus Soomes ja ristiti 21. oktoobril 2000 New Yorgis. Laeva ristiemaks sai kolmekordne olümpiavõitja USA seitsmevõistleja ja kaugushüppaja Jackie Joyner-Kersee.
Explorer of the Seasi kodusadam on Nassau Bahamal.
Laeval on atmosfääri ja okeanograafia labor (Rosenstiel School of Marine and Atmospheric Science). 2005. aastal tekkis laeval 243 reisijal Novovirus-infektsioon, reisijad said kompensatsiooni.
Kõrvalsaadus

Kõrvalsaadus ehk kõrvalprodukt (ingl. "coproduct" või "by-product") on põhisaaduse valmistamise või tootmise käigus vältimatult moodustuv saadus.
Tänapäeval peetakse oluliseks tootmises tekkiva kõrvalsaaduse ärakasutamist. Mittekasutavaid saadusi käsitletakse tavaliselt jäätmete või heitmetena (suits, aheraine, heitvesi jm).
Metsatööstuses.
Näiteks metsatööstus, mille põhisaadus on palgid. Siin on kaassaaduseks küttepuud ja kõrvalsaaduseks oksad. Oksad saab kasutada hakkpuidu (küttematerjali) valmistamiseks, aga kui need põletatakse metsas või jäetakse metsa alla kõdunema, siis on need jäätmed.
Keemias.
Keemilises sünteesis võib väärtusliku põhiprodukti saagis olla väiksem kõrvalprodukti(de) saagisest. Teaduse seisukohast pakub huvi sünteesiprodukti täielik koostis, s.t. kõigi süsteemis toimuvate reaktsioonide osatähtsus. 
Loomakasvatuses ja jahinduses.
Loomakasvatuses ja jahinduses nimetatakse kõrvalsaadusi subproduktideks (ka: rupskid, rupsid).
Gustave Roth

Gustave Roth (sünninimega Gustave Scillie; 12. märts 1909 Antwerpen – 14. mai 1982) oli Belgia poksija, rahvuselt flaam.
Roth sai kergekeskkaalus (kuni 147 naela ehk 66,7 kg) 2. Euroopa meistrivõistlustel (Pariis, 1927) hõbemedali, kaotades finaalis Romano Canevale (Itaalia). Ta oli 1. ringis võitnud Valter Palmi (Eesti).
Roth poksis septembrist 1927 kuni veebruarini 1945 elukutselisena ning pidas kokku 137 kohtumist. Ta võitis 113 (neist 25 nokaudiga) ja kaotas 11 (neist 2 nokaudiga) kohtumist ning 12 kohtumist jäi viiki. Ta oli septembrist 1936 kuni märtsini 1938 erinevate organisatsioonide elukutseliste nii Euroopa kui ka maailmameister poolraskekaalus (kuni 175 naela ehk 79,4 kg).
Üldkeeleteaduse kursus

Üldkeeleteaduse kursus ("Cours de linguistique générale") on keeleteadlase Ferdinand de Saussure'i peateos. 
See ilmus tema õpilaste Albert Sechehaye' ja Charles Bally väljaantuna postuumselt 1916. aastal.
Luukude

Luukude (lad. k. "textus osseus") on sidekude, millest moodustuvad skeleti luud. Luukoe tüübid on põimikluukude ja lamellaarne luukude. 
Luukude koosneb luurakkudest (osteotsüüdid ja osteoblastid), osteoklastidest (luud lagundavad rakud) ning rakuvaheainest ehk intertsellulaarsubstantsist. Rakuvaheaine koosneb omakorda 30–40% ulatuses orgaanilisest ainest ning 60–70% ulatuses mineraalidest (eelkõige kaltsiumfosfaadist ja vähemal määral ka kaltsiumkarbonaadist).
Albert Sechehaye

Albert Sechehaye (4. juuli 1870, Genf – 2. juuli 1946, Genf) oli Šveitsi keeleteadlane. 
Sechehaye õppis Genfi Ülikoolis ja Göttingenis.
Koos Charles Ballyga andis ta 1916. aastal välja oma õpetaja Ferdinand de Saussure'i teose "Cours de linguistique générale".
1939. aastal sai temast professor Genfi Ülikoolis.
Bensoüülrühm

 
Terminit "bensoüülrühm" (ka benseenkarbonüülrühm) kasutatakse orgaanilises keemias, tähistamaks rühma C6H5C(O)– kas asendusrühma või molekuli osa tähenduses. Bensoüülrühm sisaldub bensoehappe C6H5C(O)–OH, bensoüülkloriidi C6H5C(O)–Cl ja bensoüülperoksiidi [C6H5C(O)]2O2 molekulis. 
Bensoüülrühma kasutatakse orgaanilises sünteesis tihti kaitserühmana, mida saab kergesti maha võtta lahja aluselise lahusega.
Bensoüülrühma lühendina kasutatakse Bz, näiteks bensoüülkloriid on BzCl. Seda lühendit ei tohi segi ajada lühendiga Bn, mis tähistab bensüülrühma C6H5CH2–.
Bedum

Bedum on linn ja endine vald Kirde-Hollandis Groningeni provintsis.
Bedumis elab umbes 10 000 inimest (2005).
2019. aastal liideti ta Het Hogelandi vallaga.
Bedumis on sündinud jalgpallur Arjen Robben.
Cost van Borstal

Cost van Borstal (suri 1463. aastal) oli Tallinna bürgermeister ja kaupmees.
Ta sai 1412. aastal Suurgildi Lauagildi liikmeks, 1413. aastal Tallinna kodanikuks ja 1414. aastal Tallinna raehärraks. 1422. aastal omandas ta varem Hans von Hasselnile kuulunud maja Pikal tänaval Suure Rannavärava juures (praeguse aadressiga Pikk 37), sellega seoses on teda esimest korda bürgermeistriks nimetatud. Linna teenistuses täitis ta korduvalt diplomaatilisi ülesandeid. 
Säilinud laevanimekirjade järgi vedas ta 1425–1462 Tallinna sisse soola ja kalevit, harvem meejooki, mett, kala, veini, humalaid ja herneid. Mitmel korral on mainitud täpsustamata sisuga kaste, tünne ja pakke. 1426. aastal laskis ta endale tuua kontorilaua.
Cost van Borstal ei olnud tõenäoliselt lähisugulane samaaegse raehärra Gottschalk van Borstaliga. Tema lastest on nimeliselt teada pojad Cost ja Hans ning tütred Wendele (abiellus Jacob Vresega) ja Lutgarda (pidi 1459. aastal abielluma lübecklase Joachim Grawertiga). Üks tütar oli abielus raehärra Johan Brekenfeldega. Pole kindel, kas 1479. aastal tapetud Rotger Borstal oli Cost van Borstali poeg.
Adventure of the Seas

Adventure of the Seas on kolmas Voyager-klassi ristluslaev, mis kuulub firmale Adventure of the Seas Inc. – Royal Caribbean Cruises Ltd. ja mida käitab laevakompanii Royal Caribbean International. Laev ehitati Kvaerner Masa-Yardsi (praegune nimi Meyer Turku Oy) Turu laevatehases Soomes ja laeva ristis New Yorgis 10. novembril 2001 tolleaegne New Yorgi linnapea Rudy Giuliani koos Maggie McDonnelli, Tara Stackpole'i, Kevin Hannafini ja Royal Caribbean Internationali peadirektoriga Richard Lucas Richard Fain'ga. 
Laeva kodusadam on Nassau Bahamal.
18. juunil 2013 Kopenhaagenist 3213 reisija ja 1157 meeskonnaliikmega saabunud Adventure of the Seas külastas Tallinna ja lahkus kell 17 Peterburi suunas.
Urmas Välbe

Urmas Välbe (sündinud 8. novembril 1966 Antslas) on endine Eesti murdmaasuusataja. Töötas Venemaa suusakoondise hooldemehena. 
Ta lõpetas aastal 1985 Tallinna 10. Keskkooli. Tema treenerid olid Karl Lont, Pavel Koltšin, Hain Kinks ja Mati Alaver.
1989 ja 1990 sai Urmas Välbe Nõukogude Liidu meistrivõistlustel hõbemedali 4x10 km distantsil. Ta osales 1992. aasta ja 1994. aasta taliolümpiamängudel.
Euroopa meistrivõistlustel rullsuusatamises sai ta 1992. aastal 28 km individuaalsõidus kulla ja meeskondlikku pronksi.
Eesti meistrivõistlustel sai ta murdmaal 11 kulda, 3 hõbedat ja 7 pronksi, mäesuusatamises 1 pronksi, mägijalgrattal 2 pronksi. Mitu korda on Urmas Välbe võitnud Eesti rulluisutamise karikasarja.
Isiklikku.
1987. aasta suvel abiellus ta vene suusataja Jelena Välbega, sügisel sündis neil poeg Franz. 1997. aastal läksid nad lahku. 1993 tutvus ta elukaaslase Pillega, aastast 1998 elavad nad koos. Neil on tütar Vibeke Marie ja poeg Frederik Marten.
Mariner of the Seas

Liberty of the Seas on ettevõttele Royal Caribbean Cruises Ltd. kuuluv Voyager-klassi ristluslaev. Seda käitab Royal Caribbean International.
Laev kannab Bahama lippu ja tema kodusadam on Nassau.
Ehitamine.
Laeva tehasenumber oli 1348 ja ta valmis Aker Yardsi Turu laevatehases Soomes Turus 2003. aasta oktoobris. Laev võeti kasutusele 16. novembril 2003 ja selle ristiema oli USA ratastoolisportlane Jean Driscoll, kes on paraolümpiamängudelt võitnud 12 medalit, neist 5 kulda.
Tema sõsarlaevad on Voyager of the Seas, Navigator of the Seas, Explorer of the Seas ja Adventure of the Seas.
Laeva andmed.
Mariner of the Seas on 311,12 m pikk, veejoonel 39,03 m lai ja tema süvis on 8,6 m. Laeva kogumahutavus on 378 279. Laeva suurim kiirus on 22 sõlme, lühiajaliselt 24 sõlme. Laev mahutab 3114 reisijat, laevaperes on 1185 liiget.
Laeva peamasina moodustavad kuus Wärtsilä diiselmasinat 12V46C, millest igaühe võimsus on 12,6 MW ja koguvõimsus 75,6 MW.
Laeva sõuseadme moodustavad kolm põtkurit, millest üks on jäigalt kinnitatud ja kaks võivad asendit muuta. Neist igaühe võimsus on pöörlemiskiirusel 145 pööret sekundis 14 MW, kokku 42 MW. Laeval on neli KAMEWA vöörialust manööverdusseadet, millest igaühe võimsus on 3 MW, ja neli Brown Brothersi stabilisaatorit.
Laeval on kolm vee tootmise seadet. Kaks veeauru kondenseerimise seadet toodavad iga päev kumbki 900 t vett ja merevee pöördosmoosi abil magestamise seade toodab 300 t vett päevas. Nõnda toodab laev kokku 2100 t vett päevas. Iga laeval viibiva isiku kohta arvatakse kuluvat 220 l vett päevas. Laevas toodetakse 29 t jääd päevas.
Täiskiirusel on laeva kütusetarve 10,637 t/h.
Laeval on kokku 1557 kajutit, millest 939 on merevaatega, sealhulgas 765 rõduga, ja ülejäänud 618 merevaateta, sealhulgas 138 vaatega promenaadile. Rõdud on kinnitatud laevakerest väljapoole, et pakkuda paremat vaadet. Igas kajutis on kaks voodit, mida saab ühendada üheks eriti suureks voodiks. Lisaks on 569 kajutit kolmanda ja neljanda magamiskohaga. Lisaks on kajutites oma vannituba, telefon, teler, baarikapp, föön ja konditsioneer. 26 kajutit on mõeldud ratastooli kasutajatele.
Laeva suurt laiust on kasutatud promenaadi rajamiseks laeva keskele. Promenaad on avatud ööpäev läbi ning seal on palju müügi- ja meelelahutuskohti. Lisaks saavad reisijad kasutada laeval olevat täismõõtmetes korvpalliväljakut, üheksa auguga minigolfirada ja kaljuronimisseina.
Valentin Ivanov

Valentin Kuzmitš Ivanov (vene keeles "Валентин Козьмич Иванов"; 19. november 1934 Moskva – 8. november 2011 Moskva) oli Nõukogude Liidu jalgpallikoondise ründaja.
Kuiv jää

Kuiv jää ehk süsihappelumi on tahke süsinikdioksiid (CO2). 
Kuiv jää tekib siis, kui vedel CO2 rõhu langemisel kiiresti aurustub, moodustades valge lumetaolise massi (siit ka nimetus süsihappelumi). Tahke süsihappelumi sublimeerub atmosfäärirõhul temperatuuril –78,5 °C. Seega kuiva jää väga madala temperatuuri tõttu tuleb selle käsitlemisel olla ettevaatlik.
Aleksander Paldrok leiutas meetodi leepra ravimiseks süsihappelume ja kullapreparaatidega.
Richard Hammond

Richard Mark Hammond (sündinud 19. detsembril 1969) on inglise telesaatejuht. 
Tuntuks on ta saanud BBC autosaatest "Top Gear", mida ta aastatel 2002–2015 juhtis koos Jeremy Clarksoni ja James Mayga. 
24. aprillil 2015 teatas ta, et keeldub "Top Gearis" ilma Jeremy Clarksonita jätkamast. Ka May ja produtsent Andy Wilman lahkusid sarjast, ning nad neljakesi lõid uue tootmisfirma, W. Chump and Sons Ltd, mis hakkab tootma Amazon Videole nende uut autosaadet, "The Grand Tour". Ta juhtis ka Briti versiooni Ameerika saatesarjast "Wipeout", mis kandis pealkirja "Total Wipeout".
Rick Prelinger

Rick Prelinger (sündinud 1953 USA-s Washingtonis) on arhivaar, kirjanik ja filmirežissöör, Prelingeri Arhiivi (Prelinger Archives) asutaja. Arhiivi kuulub 60 000 reklaam-, haridus- tööstus- ja amatöörfilmi. Pärast 20-aastast iseseisvat tööd omandas selle 2002. aastal USA Kongressi raamatukogu.
Koostöös Internet Archive'iga on Prelinger teinud 1970 Prelingeri Arhiivi filmi veebis vabalt vaadatavaks, allalaaditavaks ning taaskasutatavaks. Koos uue meedia kirjastusettevõttega Voyager Company on ta tootnud 14 CD-d arhiivimaterjaliga, sealhulgas "Ephemeral Films", seeria "Our Secret Century" ning "Call It Home: The House That Private Enterprise Built", CD eeslinnade ajaloost ja planeerimisest (selle kaasprodutsent on arhitekt Keller Easterling).
Ta töötas telekanalis Comedy Channel selle algusest 1989. aastal liitumiseni komöödiakanaliga HA!, seejärel 1995. aastani Home Box Office'is. Prelinger on õpetanud New Yorgi Visuaalkunstide Kooli vabade kunstide magistriprogrammis ja peab mitmel pool loenguid USA kultuuri- ja sotsiaalajaloost ning kultuurilise ja intellektuaalse omandi ligipääsetavusest. 2001–2004 kuulus ta Riiklikku Filmisäilitusnõukokku (National Film Preservation Board) Filmiarhivaaride Liidu (Association of Moving Image Archivists) esindajana. 2002–2007 oli ta San Francisco Cinematheque'i nõukogu president ning praegu on ta Internet Archive'i nõukogu president.
2004. aasta suvel linastus Prelingeri täispikk film "Panorama Ephemera", mis on kollaaž Ameerika ajaloost 1626-1978. Ta on San Franciscos asuva Prelingeri Raamatukogu (Prelinger Library) üks omanikest (koos oma naise Megan Shaw Prelingeriga).
2007. aastal avaldas Prelinger raamatu "The Field Guide to Sponsored Films", mis "kirjeldab 452 ajalooliselt või kultuuriliselt olulist filmi, mille on tellinud ettevõtted, heategevusorganisatsioonid, lobigrupid ja osariikide või kohalike omavalitsuste asutused 1897-1980". See on saadaval raamatu ja PDF-failina Riiklikust Filmisäilitusfondist (National Film Preservation Foundation). 2005–2007 töötas Prelinger Internet Archive'is suuremahuliste tekstide digiteerimisprojektis ja aitas hiljuti rajada Open Content Alliance'i.
Ezequiel Lavezzi

Ezequiel Iván Lavezzi (sündinud 3. mail 1985 Rosarios) on endine Argentina jalgpallur (ründaja).
Klubikarjäär.
Aastatel 2007–2012 mängis Lavezzi Itaalia kõrgliiga klubis SSC Napoli.
Ta liitus 2012. aastal Prantsusmaa kõrgliiga klubiga Paris Saint-Germain ja mängis seal kuni 2016. aastani.
2016. aastal siirdus Lavezzi Hiina kõrgliiga klubisse Hebei China Fortune, kus lõpetas 2019. aastal ka karjääri.
Koondisekarjäär.
Oma esimese värava Argentina rahvuskoondises lõi Lavezzi 20. juunil 2011 sõprusmängus Albaania koondise vastu.
Los Angeles Galaxy

Los Angeles Galaxy on 1995. aastal asutatud USA jalgpalliklubi, mis mängib liigas MLS.
Klubi on viiel korral võitnud MLS Cupi. Aastal 2000 tuli Los Angeles Galaxy CONCACAF-i Meistrite Liiga võitjaks.
2007. aasta jaanuaris ostis klubi Madridi Realist Inglismaa jalgpalluri David Beckhami.
Klubi peatreener on endine USA jalgpallikoondise peatreener Bruce Arena.
Queen Mary 2

Queen Mary 2 (RMS Queen Mary 2 – Royal Mail Ship – lühend "QM 2") on rahvusvahelisele firmale Carnival Corporation &amp; plc kuuluv ja Briti laevakompanii Cunard Line lipulaev, viimane ookeaniliinilaev maailmas (liinil Southampton – New York).
Queen Mary 2 oli maailma suurim reisilaev aastail 2004–2006. Laev on ehitatud 2004. aastal Alstom Chantiers de l'Atlantique laevatehases (Saint-Nazaires Prantsusmaal. Ristluslaev nimetati Suurbritannia ja Iirimaa Ühendkuningriigi kuninganna Mary auks.
Ajalugu.
8. juunil 1998 teatas Briti laevakompanii Cunard Line ookeaniliinilaeva ehitamise hankest, laev oli määratud sõitma liinil Southampton – New York. Konkursist võttis osa palju laevatehaseid, sealhulgas Harland &amp; Wolff Iirimaalt, Aker Yards Soomest, Fincantieri Itaaliast ja Meyer Werft Saksamaalt. Tellimuse sai aga Chantiers de l’Atlantique laevatehas Saint-Nazaires Prantsusmaal. Lepingule kirjutati alla 6. novembril 2000. 16. jaanuaril 2002 lõigati esimene terasplaat. Kiil pandi laevale tehasenumbriga G32 "Louis Joubert Lock" ehk "Normandie Dock"is. Ehitusajal oli projektiga seotud 20 000 inimest. Korsten pandi 12. märtsil 2003 ja ülejärgmisel nädalal, 21. märtsil, lasti laev vette. Novembris 2003 proovisõidu ajal sõitis laev esimest korda kiirusega 30 sõlme. 15. novembril kukkus alla laevatrepp ("landgang"), mistõttu hukkus 16 inimest ja veel 32 said raskelt haavata. 
22. detsembril 2003 anti laev hinnaga üle 800 miljoni USA dollari üle laevakompaniile Cunard Line, seega oli see laev mitte ainult suurim, vaid ka kalleim reisilaev maailmas. Ookeaniliinilaeva esimene kapten oli Ronald W. Warwick. Laeva ristis 8. jaanuaril 2004 kuninganna Elizabeth II ja esimene kodusadam oli Southampton. Kodusadam vahetati kriisi ajal 2011. aastal Hamiltoni vastu Bermudal. Ristluslaeva esmareis algas 12. jaanuaril ja Queen Mary 2 lõpetas oma esimese transatlantilise reisi 26. jaanuaril 2004 Floridas.
Ulg

"Ulg" on ansambli Metsatöll viies stuudioalbum. See ilmus 1. novembril 2011.
Albumi kaanekujundusel on kasutatud Jüri Arraku 1999. aasta õlimaali "Mütoloogiline kompositsioon".
M2 Browning

M2 Browning on USA päritolu 12,7 mm (.50 cal, 50BMG) raskekuulipilduja.
Ajalugu.
Relva esimese versiooni lõi 1918. aastal USA relvameister John Moses Browning ning see sarnanes varasema M1919 Browninguga. Selle põhjal töötati omakorda välja ka M1921 Browning. Masstootmisse jõudis M2 Browning mõningate kohendustega 1930. aastatel.
Relva toodavad USA ettevõtted General Dynamics ja U.S. Ordnance ning mõned välismaised firmad nagu FN Herstal. Seda on toodetud kokku üle 3 miljoni ja see on leidnud laialdast kasutust paljudes riikides ja sõdades.
Emil Čuprenski

Emil Todorov Čuprenski (bulgaaria keeles "Емил Тодоров Чупренски"; 14. september 1960 Sofia – 30. mai 2025) oli Bulgaaria poksija.
Čuprenski oli kergekaalus (kuni 60 kg) vähemalt kolmekordne Bulgaaria meister aastatel 1981, 1987 ja 1989.
Čuprenski osales kergekaalus (kuni 60 kg) 1988. aasta Seouli olümpiamängude poksivõistlustel, kuid kaotas veerandfinaalis hilisemale pronksmedalivõitjale Romallis Ellisele (USA) ja jäi edasisest medaliheitlusest välja. 
Čuprenski sai kergekaalus (kuni 60 kg) 4. maailmameistrivõistlustel (Reno, 1986) pronksmedali, kaotades poolfinaalis hilisemale hõbemedalivõitjale Engels Pedrozale (Venezuela).
Čuprenski võitis kergekaalus (kuni 60 kg) 25. Euroopa meistrivõistlustel (Varna, 1983) ning 26. Euroopa meistrivõistlustel (Budapest, 1985) kuldmedali ja tuli Euroopa meistriks. Ta sai 27. Euroopa meistrivõistlustel (Torino, 1987) hõbemedali, kaotades finaalis Orzubek Nazarovile (NSV Liit).
Johann Mühlegg

Johann Mühlegg (sündinud 8. novembril 1970) on saksa päritolu Hispaania murdmaasuusataja. 
Ta esindas esialgu Saksamaad, alates Hispaania kodakondsuse saamisest 1999. aastal esindas Hispaaniat. 
Osales 1992, 1994 ja 1998. aasta taliolümpiamängudel Saksamaa võistkonna koosseisus. 
2001. aastal maailmameistrivõistlustel Lahtis sai kuld- ja hõbemedali. 2002. aasta taliolümpiamängudel Salt Lake Citys jäi ta vahele dopingu kasutamisega ja tema võidud kolmel distantsil tühistati.
Kawe kelder

Kawe kelder oli Tallinnas aadressil Pärnu maantee 22 asunud Eesti Politsei Tallinna-Harju Prefektuuri ja hiljem Eesti NSV SARK-i Tallinna Miilitsavalitsuse kinnipidamisasutus (arestimaja), šokolaadivabriku Kawe endine laohoone. 
Kawe keldri hoone kelder ja fassaadid olid tunnistatud ajaloomälestiseks aastatel 1995–2002. 2002. aastal lõpetati kultuuriminister Margus Allikmaa käskkirjaga Kawe keldri "kultuurimälestiseks olemine, kuna ümberehituste tulemusena on asi kaotanud mälestise tunnused maapealse osa interjöörides ning nende tunnuste piisavalt autentne taastamine pole võimalik".
Ajalugu.
1924. aastal arhitekt Artur Perna projekti järgi ehitatud kolmekorruseline büroohoone oli kuni 1939. aastani šokolaadivabriku Kawe laohoone Pärnu maanteel, mis pärast Eesti politsei käsutusse andmist ehitati ümber arestimajaks. Hoone keldris oli 14 kinnipidamiskambrit.
Nõukogude okupatsiooni ajal Eestis aastatel 1940–1941 kasutati hoonet Eesti NSV Siseasjade Rahvakomissariaadi ja Eesti NSV Riikliku Julgeoleku Rahvakomissariaadi organite poolt kinnipeetud isikute ajutise kinnipidamiskohana.
Pärnu maantee hoonet kasutati kinnipidamiskohana ka Saksa okupatsiooni ajal Eestis aastatel 1941–1944, kinnipidamiskoha ülemaks oli eestiaegne konstaabel ja Kalevi spordiseltsi tõstja Alfred Mäll.
Hoone ehitati põhjalikult ümber 1990. aastatel, mille tulemusel säilis peamiselt ainult maja väliskest. Hoones asutati 1989. aasta algul NSV Liidu-Soome ühisettevõtte Finest Hotel Groupi filiaalina Cross Development, millest sai Eesti Ekspressi ametlik väljaandja. Samas majas sündis mõni aasta hiljem ka Hansapank.
1993. aastal tagastati hoone šokolaadi- ja kommivabriku Kawe asutanud Karl Vellneri (1894–1984) ja Kolla Vellneri (1889–1961) järglasele, Karl Vellneri Ameerika Ühendriikides elanud pojapojale Karl Gert Vellnerile.
Mälestuse jäädvustamine.
25. märtsil 1990 avas ühing Memento hoone seinal 1949. aasta küüditamise 41. aastapäeva tähistamiseks mälestustahvli.
Eesti Meediaorganisatsioonide Liit

Eesti Meediaorganisatsioonide Liit on mittetulundusorganisatsioon, mis koondab Eesti trükimeedia ettevõtete esindusorganisatsioone.
Liit loodi 2011. aasta juunis. Selle liikmed on Eesti Ajalehtede Liit, Eesti Ajakirjade Liit ja Eesti Meediaagentuuride Liit.
Ühe esimese projektina kuulutas Eesti Meediaorganisatsioonide Liit välja kava korraldada Eesti lugejaskonna uuring, mis annaks tervikliku ülevaate Eesti trükiajakirjanduse lugemistrendidest. Uuringu teostaja 2012–2016 valiti konkursil, mille tähtaeg oli 1. oktoober 2011.
Sotsiaaltöö (ajakiri)

Ajakiri Sotsiaaltöö on Eesti sotsiaaltöö ja -poliitika erialaajakiri. Ajakirja annavad välja Tervise Arengu Instituut ja Sotsiaalministeerium. Ajakiri asutati 1997. aastal.
Artiklid ilmuvad jooksvalt ajakirja veebis, neli korda aastas ilmuvad veebiajakirja numbrid. Kuni 2024. aasta lõpuni ilmus ajakiri ka paberil.
Lisaks ilmub üks kord kuus Sotsiaaltöö elektrooniline uudiskiri, mis vahendab teavet värskete ajakirjaartiklite, valdkonnauudiste ja -sündmuste kohta.
Ajakiri haldab ka Tervise Arengu Instituudi kodulehel asuvat sotsiaalvaldkonna sündmuste ja -koolituste kalendrit.
Sotsiaaltöö vastutav toimetaja on Regina Lind.
Aeg-ajalt ilmub ajakirjas eelretsenseeritud artikleid sotsiaaltööst ja sotsiaalpoliitikast (klassifitseeritakse Eesti Teadusinfosüsteemi klassifikaatori järgi 1.3 taseme artikliteks).
Ajakirja tellimine.
Ajakirja elektroonilise versiooni saab tellida koos Sotsiaaltöö uudiskirjaga.
Autorid.
Artiklite autorid on sotsiaalvaldkonna praktikud ja nende koostööpartnerid, poliitikakujundajad, eksperdid, teadlased, üliõpilased, teenusetarbijad ja teised sotsiaaltöö huvilised.
Kolleegium.
Ajakirjal on valdkonna asjatundjatest koosnev alaline toimetuse kolleegium. 2024. aastal on Sotsiaaltöö kolleegium 14-liikmeline.
Vabatahtliku Tegevuse Arenduskeskus

Vabatahtliku Tegevuse Arenduskeskus (VTA) on Eesti mittetulundusühing, mis vahendab vabatahtliku töö pakkumisi, soodustab vabatahtlike kaasamist ja arendab Eestis vabatahtlike kaasamiseks soodsat keskkonda.
VTA korraldab ühendustele vabatahtlike kaasamise ja juhtimise koolitusi, tutvustab ettevõtetele vabatahtliku tegevuse võimalusi ja põhimõtteid, korraldab Euroopa Vabatahtliku Tegevuse aasta avafoorumi, toimetab ja haldab vabatahtlike veebiportaali Vabatahtlike Värav, arendab ühenduste vabatahtliku tegevuse võrgustikku, tunnustab igal aastal tublimaid vabatahtlikke jms. Koostöös siseministeeriumiga koostas VTA vabatahtliku passi, milles pannakse vabatahtliku töö kogemused.
VTA liikmed on MTÜ Pimedate Ööde Filmifestival, MTÜ Ökomeedia ja Viljandimaa Vabatahtlike Keskus. Arenduskeskus on Euroopa Vabatahtlike Keskuse ja Eesti Mittetulundusühingute ja Sihtasutuste Liidu liige.
Vabatahtliku Tegevuse Arenduskeskus tegutseb Tartus, aadressil Rüütli 4. Keskuse juhataja on Tuulike Männi.
Rahvaraamatukogu

Rahvaraamatukogu (ka avalik raamatukogu) on tasuta üldkasutatav raamatukogu. 
Rahvaraamatukogu põhiülesanne on mingi asula või piirkonna elanike teenindamine ning selle tegevust rahastatakse tavaliselt kohaliku omavalitsuse ja/või riigi eelarvest. Taolisel raamatukogul on universaalne kogu, mis püüab vastata laia elanikkonna infovajadustele ega keskendu süvitsi ühelegi konkreetsele teemavaldkonnale.
Rahvaraamatukogud Eestis.
Eestis reguleerib rahvaraamatukogude tegevust 1998. aastal vastu võetud rahvaraamatukogu seadus. 
Seaduse kohaselt on rahvaraamatukogu munitsipaalraamatukogu, mis kogub, säilitab ja teeb lugejale kättesaadavaks temale vajalikud trükised, auvised ja teised teavikud ning avalikud andmebaasid. Rahvaraamatukogu eesmärk on tagada elanikele vaba ja piiramatu juurdepääs informatsioonile, teadmistele, inimmõtte saavutustele ning kultuurile, toetada elukestvat õppimist ja enesetäiendamist.
Igas kuni 10 000 elanikuga linnas peab olema vähemalt üks rahvaraamatukogu, suuremates linnades üks rahvaraamatukogu 15 000 elaniku kohta. Maapiirkondades on ette nähtud üks rahvaraamatukogu 500 inimese kohta.
Eesti rahvaraamatukogud tegutsevad kohalike omavalitsuste haldusalas, kuid neid finantseeritakse nii kohaliku omavalitsuse kui ka riigi eelarvest. Riigieelarvest kaetakse vaid teavikute soetamise, riiklike programmide elluviimise ja internetiühenduse tagamisega seotud kulud, muus osas vastutab eelarve eest kohalik omavalitsus.
Riiklikul tasandil koordineerib rahvaraamatukogude rahastamist ja nende tegevusega seotud poliitilis-õiguslikke küsimusi kultuuriministeerium.
Rahvaraamatukogu alaliigid on Eestis maakonnaraamatukogu ja keskraamatukogu.
Väino Maala

Väino Maala (1. juunil 1914 – 21. märts 1987 Aakre) oli eesti kandlemeister.
Ta õppis aastatel 1947–1951 Valga Lastemuusikakoolis laulmist ja trombooni. Ta oli külapillimees ja orkestrijuht.
Ta oli pillimeister, kes konstrueeris esimesena maailmas kromaatilise kandle, s.t. kandle, millega saab mängida kõikides helistikes ilma seda vahepeal häälestamata. 
Ta tegi elu jooksul väga palju erinevaid pille ja ka erinevat tüüpi kandleid. Lõpplihvi sai kromaatiline kannel alles 1952 (siis sai see valmis Tallinna Klaverivabrikus), kuigi pilli tüüp oli valminud varem.
Ta elas Valgamaal Aakres.
Tallinna Ärijuhtimise Kolledž

Tallinna Ärijuhtimise Kolledž (vene keeles "Таллиннский Колледж Управления бизнесом") oli Eesti venekeelne rakenduskõrgkool.
Kolledž alustas tööd 1991. aastal, õpetades keeli, väike- ja keskmist ettevõtlust. 2011. aasta seisuga oli kolledžis on üks teaduskond – ärijuhtimine –, milles on üks samanimeline õppekava ja seitse osakonda: bisnis ja rakenduslikud keeled, logistika, raamatupidamine ja rahandus, rahvusvaheline bisnis, kinnisvara, rahvusvaheline turism, strateegiline ja informatsiooniline ärijuhtimine ning reklaam ja selle arvutidisain. Teaduskonna dekaan oli Olga Russak, kõrgkooli rektor Violetta Sokolenko.
Tallinna Ärijuhtimise Kolledži hoone asus Tallinnas Kivimurru tänaval. Kõrgkooli tegevus oli suunatud peamiselt venekeelsetele üliõpilastele., õppekeel on vene keel.
2010. aastal ei läbinud Tallinna Ärijuhtimise Kolledži ainus õppekava ümberhindamist. Kõrghariduse kvaliteediagentuuri negatiivse hindamistulemuse põhjusena toodi muu hulgas välja miinimumilähedane rahvusvaheline suhtlus. 2011. aastal detsembris lõpetas kool tegevuse.
Norman Ramsey

Norman Foster Ramsey (27. august 1915 Washington – 4. november 2011 Wayland) oli Ameerika Ühendriikide füüsik.
Tema ema oli saksa päritolu matemaatik ja isa sõjaväelane. Norman Ramsey lõpetas 15-aastaselt keskkooli ning asus Columbia ülikoolis esialgu inseneriteadust õppima, peagi aga vahetas eriala ning lõpetas ülikooli 1935. aastal matemaatikuna. Seejärel õppis ta Cambridge'i ülikoolis füüsikat ja sai bakalaureusekraadi.
1930. aastate lõpus töötas Ramsey Columbia ülikoolis koos tuumamagnetresonantsi avastanud Isidor Isaac Rabiga. 1940. aastal sai ta Columbia ülikoolist doktorikraadi füüsika alal.
Teise maailmasõja ajal juhtis Ramsey MIT kiirguslaboris töörühma, kes töötas välja esimese magnetroni 3 cm lainepikkusega kiirguse saamiseks ning sellega seotud radarisüsteemi. 1943. aastast juhtis ta uurimisrühma Los Alamose laboris Manhattani projekti juures. Pärast sõda pöördus ta Columbia ülikooli tagasi. 1947. aastal siirdus ta Harvardi Ülikooli, kus õpetas järgmised 40 aastat. 1949. aastal leiutas ta eraldiseisvate võnkuvate väljade meetodi (Ramsey meetodi), millel rajaneb erakordselt suure lahutusvõimega tuumamagnetresonantsspektroskoopia ja mis tegi võimalikuks väga täpsete aatomkellade loomise. 1966. aastal sai ta Higginsi füüsikaprofessoriks.
Hiljem töötas ta koos oma üliõpilastega välja veelgi täpsemate kellade loomiseni viinud vesinikmaseri.
Ramsey oli üks Brookhaveni labori asutajaid ja Brookhaveni füüsikaosakonna esimene juhataja 1946. Aastatel 1958–1959 oli ta NATO peasekretäri teadusnõunik. Ta oli Ameerika füüsikaseltsi president 1978–1979.
Royal Caribbean Cruises Ltd.

Royal Caribbean Cruises Ltd. on rahvusvaheline ettevõte, mis on registreeritud Monrovias (Libeerias), kuid ettevõtte peakontor asub Miamis (Florida osariigis) USAs. 
Royal Caribbean Cruises Ltd. on üks maailma suuremaid ristlusettevõtteid ning sellele kuuluvad tütarettevõtted Celebrity Cruises, Royal Caribbean International, Pullmantur Cruises (koos sellele kuuluva lennufirmaga Pullmantur Air), Azamara Club Cruises ja CDF Croisières de France. Lisaks kuulub ettevõttele 50 protsenti TUI Cruisese aktsiaid.
Ettevõtte ja brändi ajalugu.
Royal Caribbean Cruises Ltd. asutati 1997. aastal alates 1968. aastast tegutsenud Royal Caribbean Cruise Line'i ja ostetud Celebrity Cruisese (asutatud 1988) baasil. Mõlemad brändid jäid pärast kokkusulamist alles, kuid Royal Caribbean Cruise Line nimetati ümber Royal Caribbean Internationaliks ja Royal Caribbean Cruises Ltd. sai kahe tütarettevõtte emaettevõtteks.
Royal Caribbean Cruises Ltd. kolmandaks brändiks sai Island Cruises, mis on ühisettevõte Briti First Choice Holidaysiga. Ühisettevõtte asutamine tagas pääsu Suurbritannia ja Brasiilia turule.
Royal Caribbean Cruises Ltd. ostis novembris 2006 Madridis Pullmantur Cruisese uute ristlusliinide asutamiseks. Mais 2007 asutati Celebrity Cruisese tütarettevõttena Azamara Club Cruises. Mais 2008 asutati prantsuskeelsete klientide teenindamiseks CDF Croisières de France. 2009. aastal alustas tegevust saksakeelsetele klientidele orienteeritud Royal Caribbean Cuisese ja TUI Travel PLC ühisettevõte TUI Cruises.
Wayland

Wayland on linn Ameerika Ühendriikides Massachusettsi osariigis Middlesexi maakonnas, Bostonist umbes 25 km lääne pool.
Wayland asub Sudbury jõe ääres. Linna geograafilised koordinaadid on .
2010. aasta rahvaloenduse järgi elas linnas 12 994 inimest.
Waylandi kohale tekkis asula aastal 1639.
Lauri Sutela

Lauri Johannes Sutela (aastani 1929 Lauri Schroderus; 11. oktoober 1918 Äänekoski – 8. november 2011 Helsingi) oli Soome sõjaväelane, kindral.
Lauri Sutela sai 1939. aastal Soome Kadetikoolist ohvitserihariduse ja osales seejärel Talvesõjas ja Jätkusõjas.
1950. aastatel juhtis ta Soome sõjaväeluure loomist.
15. aprillist 1974 kuni 11. oktoobrini 1983 oli ta Soome kaitseväe juhataja. Ta oli sõjajärgse aja Soome kõige kauem ametis olnud kaitseväe juhataja. 1970. aastate teisel poolel hoidis ta oma vastuseisuga ära sõjalise koostöö lepingud ja ühised õppused Nõukogude Liiduga.
Mandanid

Mandanid (endanimetus "Núú'etaare", varem "Numá'kaaki") on tasandikuindiaanlaste hulka kuuluv rahvas Põhja-Ameerikas. Mandanid on üks kolmest liitunud hõimust, kes elavad USA Põhja-Dakota osariigis Fort Bertholdi reservaadis. 
Enne piisonite hävitamist 19. sajandi lõpus elasid mandanid suurtes kindlustatud külades, kus tegelesid maaharimise ja piisonijahiga.
Pealause

Pealause on põimlause osa, mis on seda täpsustava kõrvallausega alistusseoses: "Ma jooksin staadionil" (pealause), MILLAL?: "kui Mari mulle helistas" (kõrvallause).
Kui pealause saab esineda iseseisva lausena, siis kõrvallause iseseisva lausena esineda ei saa, vrd "Ma jooksin" ja "kui Mari mulle helistas".
Pealauset saab sisaldada ainult liitlause: "Paistab", MIS?: "et lund ei saja veel".
Lihtlause pealauset sisaldada ei saa, sest väljendab ühte tegevust, seisundit või olukorda: "Lund ei saja veel".
Korrelaat.
Korrelaat on lauseelement, mis täidab asendusfunktsiooni. Korrelaat võib olla sõnavorm või fraas, millega kõrvallause sidend või kõrvallause tervikuna on viiteseoses. Korrelaadi kasutust põimlauses iseloomustab fokuseerimine, esiletõstmine tavaliselt tugevama esiletõsterõhu abil: "Tulime siia selleks, et asjad koos üle vaadata."
Korrelaadi sõnaliik.
Korrelaat võib olla 
Pealauset ja kõrvallauset eraldab koma.
Pealause eraldatakse kõrvallausest alati komaga. Kõrvallause võib olla nii pealause ees, järel kui ka sees:
David Tua

David Tua (õieti Mafaufau Tavita Lio Mafaufau Sanerivi Talimatasi; sündinud 21. novembril 1972 Upola saarel Samoas) on Uus-Meremaa poksija, rahvuselt samoalane. 
Ta oli 10-aastane, kui tema vanemad läksid Uus-Meremaale. Ta hakkas seal tegelema poksiga ja on edaspidi esindanud Uus-Meremaad, ehkki tal on ka Samoa kodakondsus.
Harrastajana.
Ta oli 15-aastane, kui temast sai 1988. aastal raskekaalus (kuni 91 kg) Uus-Meremaa meister. Ta on harrastajana pidanud kokku 89 kohtumist, millest on võitnud 84 (neist 72 nokaudiga) ja kaotanud 5 kohtumist
Ta sai raskekaalus (kuni 91 kg) 1992. aasta Barcelona olümpiamängude poksivõistlustel pronksmedali, kaotades poolfinaalis oma kohtumise hilisemale hõbemedalivõitjale David Izonriteile (Nigeeria) ja jäädes edasisest medaliheitlusest välja. 
Ta sai raskekaalus (kuni 91 kg) 6. maailmameistrivõistlustel (Sydney, 1991) pronksmedali, kaotades poolfinaalis oma kohtumise hilisemale kuldmedalivõitjale ja maailmameistrile Félix Savónile (Kuuba) ja jäädes edasisest medaliheitlusest välja.
Elukutselisena.
Ta poksis detsembrist 1992 kuni septembrini 2007 ning uuesti oktoobrist 2009 kuni novembrini 2013 elukutselisena. Ta on pidanud kokku 59 kohtumist, millest on võitnud 52 (neist 43 nokaudiga), kaotanud 5 ja viigistanud 2 kohtumist.
Kontsentreeritud hajutamine

Kontsentreeritud hajutamine (inglise keeles "concentrated decentralization") on linnade ja rahvastiku kasvuga seotud probleemide käsitlemise strateegia. 
Kontsentreeritud hajutamise eesmärke on leida suurlinna ja teiste linnade arengu vahel tasakaal, hajutades arengutegevusi väiksematesse linnadesse ja keskustesse.
Kontsentreeritud hajutamine võimaldab tõhustada asumite loodusvarakasutust ning vähendada liiklusest ja maakasutusest tulenevaid keskkonnaprobleeme.
Apuleius

Apuleius (umbes 125 pKr Madaura, Põhja-Aafrika – umbes 180 pKr) oli rooma kirjanik ja filosoof (platonist).
Elukäik.
Apuleiuse täpne eluaeg ja eesnimi ei ole teada; hiliskeskajal anti talle ta teose "Metamorfoosid" peategelase järgi eesnimi Lucius. Andmed tema elu kohta pärinevad peamiselt ta enda teostest. Ta sündis Põhja-Aafrikas Madauras (ka Madauros, tänapäeval M'Daourouch Alžeerias), mis oli tollal Rooma koloonia. Apuleiuse Numiidia provintsiametnikust isa pärandas oma kahele pojale ligi 2 miljonit sestertsi. Apuleius õppis Kartaagos ja Ateenas, muu hulgas Platoni filosoofiat. Seejärel elas ta mõnd aega Roomas, ent naasis siis Aafrikasse, kus tegutses kõnemehe ja filosoofina.
Looming.
Apuleiuse peateos on 11 peatükist koosnev romaan "Metamorphoses" ("Metamorfoosid"), hiljem tuntud ka kui "Asinus aureus" ("Kuldne eesel"). Tegemist on ainsa tervikuna säilinud Vana-Rooma romaaniga. See toetub osaliselt kreeka eeskujule ning räägib nõiduse abil eesliks ja hiljem tagasi noormeheks moondatud Luciuse seiklustest. Loo läbivaiks teemadeks on pime saatus ja hukutav uudishimu. Jutustuses on kasutatud iroonilis-lõbusat stiili ja keelt. Romaan lõpeb peategelase pühendamisega jumalanna Isise müsteeriumidesse. Teos sisaldab mitmeid põimjutustusi, millest kuulsaim on "Amor ja Psyche", lugu Erose (rooma Amor) ja Psyche armastusest.
Apuleius kirjutas ka kõnesid, millest tuntuim on "Apologia" ("Kaitsekõne", tuntud ka kui "Pro se de magia" ehk "Enda kaitseks maagiast"). Siin vastab ta teravmeelselt ja kõneosavalt süüdistusele, nagu ta oleks oma naise, jõuka lese armastuse võitnud nõidusega. Ta näitab, kuidas hoopis süüdistajad on rumalad, kui arvavad, et noorel ja andekal mehel on vaja kasutada nõidust, et 40-aastane naine endasse armuma panna.
Apuleiuse filosoofiliste teoste hulka kuuluv "De deo Socratis" ("Sokratese jumalusest") esitab süstemaatilise käsitluse daimonitest, keda Apuleius peab jumalate ja inimeste vahepeal asuvaiks olendeiks. 
Teos "De Platone et eius dogmate" ("Platonist ja tema õpetusest") algab vanima säilinud ülevaatega Platoni elust. Järgnevad peatükid käsitlevad tema natuurfilosoofiat ja eetikat (sh riigiteooriat). Sissejuhatuses lubab autor ka kolmandat, eeldatavalt loogikat käsitlevat osa, ent seda pole meieni jõudnud. Teos on tähtis allikas nn keskmise platonismi kohta, mille esindajailt ei ole peaaegu midagi säilinud.
Apuleiuselt pärineb veel teos "Florida" ("Õiepõimik" või "Hiilgavad palad"), antoloogiataoline kogumik, mis sisaldab katkendeid Apuleiuse kõnedest. Arvatavasti on ta ka traditsiooniliselt Aristotelesele omistatud teose "Peri kosmou" ("Maailmast") ladinakeelse tõlke "De mundo" autor.
Öpiku-Oorti pilv

Öpiku-Oorti pilv on hüpoteetiline komeetidest koosnev sfääriline pilv, mis on umbes 50 000 astronoomilise ühiku (aü) kaugusel Päikesest.
Teiste tähtede mõju Päikesesüsteemi keskmest kaugel asuvatele kehadele uurinud Eesti astronoom Ernst Öpik postuleeris hüpoteetilise komeetide reservuaari olemasolu 1932. aastal, kuid ta polnud kuigi aktiivne publitseerija ja laiemalt teatakse seda hollandi astronoomi Jan Oorti teate järgi 1950. aastast. Seepärast nimetatakse komeedipilve Eestis valdavalt Öpiku-Oorti pilveks ja väliskirjanduses enamasti Oorti pilveks.
Juba 20. sajandi algul täheldati, et komeedid jagunevad kahte rühma. Ühed on suhteliselt lühikese tiirlemisperioodiga ja nende orbiit on umbes Päikesesüsteemi ekliptika tasandil. Teised on väga pika tiirlemisperioodiga (eelmisel sajandil peeti neid vahel koguni hüperboolse orbiidiga komeetideks) ja nad lähenevad Päikesele mitte tingimata ekliptika tasandilt, vaid ükskõik millisest suunast.
Öpiku hüpoteesil oli kaks probleemi, mida ta ei selgitanud. Esiteks muutub pika perioodiga komeetide orbiit miljonite ja miljardite aastate jooksul ebastabiilseks. Taevakehade dünaamika põhjal selline komeet lõpuks kas põrkab kokku päikese või mõne planeediga, heidetakse häirituse mõjul päikesesüsteemist välja või mõni mööduv täht haarab ta enda mõjusfääri.
Teiseks koosnevad komeedid sageli kergesti lenduvatest ainetest. Kui komeet sageli päikesele läheneb, siis päikese elektromagnetkiirguse ja päikesetuule mõjul lähevad need ained keema ja eralduvad komeedist, kuni komeet kas laguneb või moodustub koorik, mis takistab gaaside lahkumist komeedist.
Oort selgitas, et päikesele lähenevad pika perioodiga komeedid pole seda teinud kunagi varem pärast protoplanetaarketta lagunemist 4½ miljardit aastat tagasi ja nad pole tekkinud oma praegustel orbiitidel. On võimalik, et Öpiku-Oorti pilve kehad tekkisid päikesele märksa lähemal, aga liikusid planeetide gravitatsiooni mõjul kaugemale.
Oort uuris ka pika perioodiga komeetide efemeriide ehk asukohatabeleid ja täheldas, et suur osa neist on põhiliselt umbes 20 000 aü kaugusel päikesest. Sellest kerakujulisest piirkonnast pärinevadki tema hinnangul pika perioodiga komeedid ja nende jaotus seal on isotroopne. Ta oletas ka, et suhteliselt haruldased komeedid, mille tiirlemisperiood on umbes 10 000 aastat, on juba planeetide mõjul oma orbiiti vähemalt korra muutnud.
Öpiku-Oorti pilve ei saa tänapäevaste vahenditega vaadelda. Seda uuritakse pilvest päikese lähedale tulevate komeetide kaudu.
100-eurone rahatäht

100-eurone rahatäht on euroalal sularahana käibel 2002. aastast.
Teise, Europa-seeria 100-eurone tuli käibele 28. mail 2019.
Rahatäht on populaarsuselt kolmas, moodustades ringluses olevatest euro rahatähtedest 13%. Algselt oli rahatäht populaarsuselt viies, kuid 2010. aastal tõusis 5-eurose ees neljandaks ja augustis 2016 10-eurose ees kolmandaks.
Kujundus.
100-eurose paberraha mõõtmed on 147 × 82 mm ning see on rohelist värvi. Eri rahatähtedel on neile omane kunstistiil ning nendel kujutatakse sildu, aknaid või väravaid. 100-eurosel on kujutatud barokkstiili. Rahatähe on kujundanud Robert Kalina, kes tahtis algul kujutada reaalseid objekte (nagu Veneetsias asuvat Rialto silda), kuid see polnud poliitilistel põhjustel võimalik.
Kõikidel euro rahatähtedel on olemas vääring. 100-eurosel on selleks Euroopa Liidu lipp, selle tähed ja riikide ülemterritooriumite kujutised, Euroopa Keskpanga presidendi Jean-Claude Trichet' allkiri, Euroopa Keskpanga initsiaalid Euroopa Liidu keeltes ja hulk turvaelemente.
Turvaelemendid.
100-eurost rahatähte kaitsevad hologrammiriba, EURioni tähtkuju, vesimärgid, mikrotrükk, ultravioletne värv, reljeeftrükk, turvaniit, tuhm pind, perforatsioonid, läbipaistev number, muutuv värv, vöötkoodid ja seerianumber. Trükimasina kood asub paremas servas.
Tasuta kasutaja probleem

Tasuta kasutaja probleem ehk jänest-sõitja-probleem (inglise keeles "free-rider problem" või "free-rider effect") on teenuse, toote või ühiskasutatava loodusvara kättesaadavuse vähenemine või hinna suurenemine seetõttu, et mõned kasutavad seda selle eest maksmata või tarbides rohkem kui kokku lepitud. 
Tasuta kasutaja probleem avaldub nt siis, kui üks kalur püüab rohkem kui varem kokku lepitud kalapüügikvoot võimaldab, ja ülepüügist tekkinud kahju maksavad siis kinni kõik kalurid. Kui aga paljud või kõik kalurid ületaksid kvoodi, siis võib kogu süsteem kokku kukkuda.
Tasakaalustusmaks

Tasakaalustusmaks (inglise keeles "compensatory tax" või "compensatory charge") on hüvitis nendele, kes mingi muutuse või poliitika tõttu kahju kannatavad. 
Tasakaalustusmaksu makstakse näiteks sellele riigile, kes ladestab doonorriigi ohtlikke jäätmeid, kuid ebaeetilisuse tõttu on selline ökoloogiline dumping taunitav.
200-eurone rahatäht

200-eurone rahatäht on euroalal alates 2002. aastast sularahana käibiv rahatäht.
Teise seeria rahatäht tuli kasutusele 28. mail 2019.
Kujundus.
200-eurose mõõtmed on 153 × 82 mm ja rahatähe põhivärv on kollakaspruun.
Kõigil rahatähtedel kujutatakse sildu, aknaid või väravaid kindlas kunstistiilis. 200-eurosel on kasutatud raud- ja klaasarhitektuuri stiili. Rahatähe esikülje kujundaja Robert Kalina tahtis esialgu kujutada rahatähel reaalseid objekte, näiteks Veneetsias asuvat Rialto silda, kuid poliitilistel põhjustel pidi ta kujutama väljamõeldud objekte. 
Nagu kõikidel europangatähtedel, on ka 200-eurosel rahatähel
Turvaelemendid.
200-eurost rahatähte kaitsevad hologrammiriba, EURioni konstellatsioon, vesimärgid, mikrotrükk, ultravioletne värv, reljeefne trükk, turvaniit, tuhm pind, perforatsioonid, läbipaistev number, värvust muutev nimiväärtus, vöötkoodid ja seerianumber. Trükiplaadi kood asub rahatähel (kellaosuti liikumise suunas) seitsmenda Euroopa tähe kohal.
Kasutamine.
200-eurone rahatäht oli euroalal euro kasutuselevõtul jaanuaris 2002 populaarsuselt 500-eurose ees tagantpoolt teine, kuid juba aprillis 2002 oli rahatäht kõige ebapopulaarsem: 2012. aastal oli 200-euroseid euroalal käibel ainult 178 838 200. Pärast 500-eurose trükkimise lõpetamist 2014. aastal suurenes 200-euroste arv järsult 2019. aastal, ja 2020. aastal tõusis 200-eurone populaarsuselt uuesti tagantpoolt teiseks, moodustades kõikidest euro rahatähtedest umbes 2%.
Aleksandra Pahmutova

Aleksandra Pahmutova (vene keeles Александра Николаевна Пахмутова, sündinud 9. novembril 1929) on vene helilooja, enam kui 400 laulu autor. 
Alates 1956. aastast oli ta abielus luuletaja ja laulukirjutaja Nikolai Dobronravoviga.
Keskkonnaesteetika

Keskkonnaesteetika (inglise "environmental aesthetics") on esteetika haru, mis tegeleb keskkonnateadvuse ja -kogemuse esteetiliste aspektidega.
Keskkonnaesteetika uurib, miks ja milline looduskeskkond inimestele meeldib. Keskkonnaesteetilised eelistused on olemuslikult seotud väärtustega. 
Inimese võimet näha looduses esteetilisi väärtusi saab arendada kunstihariduse kaudu.
Mihhail Tal

Mihhail Tal (läti keeles Mihails Tāls, vene keeles Михаил Нехемьевич Таль, 9. november 1936, Riia – 28. juuni 1992, Moskva) oli Läti nõukogude maletaja, suurmeister (1957), 8. male maailmameister (1960–1961).
Ta oli NSV Liidu teeneline meistersportlane (1960), kuuekordne NSV Liidu maletšempion (1957, 1958, 1967, 1972, 1974, 1978), Läti maletšempion (1953, 1965), ning kuulus 8 korda NSV Liidu võistkonda, mis võitis maleolümpia. 
Mihhail Tal oli ka ajakirjanik, ajakirja Male ("Шахматы") peatoimetaja (1960–1970).
Triiksärk

Triiksärk on pidulik päevasärk. Triiksärgil on kannaga krae, varrukad (lühikesed või pikad) ning nööbid särgi esiküljel ja mansettidel.
Triiksärk on suhteliselt formaalne riietusese, mida kantakse sageli koos ülikonna ja lipsuga, kuid igapäevariietuses ka ilma nendeta või pelgalt pintsakuga. See on üldlevinud kontoritöötajate seas. Tänapäeval ei ole triiksärk enam üheselt meesterõivas, kuigi endiselt kannavad neid peamiselt mehed.
Kõige sagedamini kasutatakse triiksärgi materjalina puuvilla ja polüestrit.
Varem on triiksärkidel kasutatud külgenööbitavat kraed, mansette ja rinnaesist (maniskit), mida eraldi tärgeldati.
Naiste triiksärki nimetatakse särkpluusiks. Naiste pikkade varrukatega kleiti, millel on kasutatud triiksärgile omaseid detaile – kraed, kätiseid ja nööpkinnist –, nimetatakse särkpluuskleidiks.
Jean Despeaux

Jean Sylvain Despeaux (22. oktoober 1915 Pariis – 25. mai 1989 Pariis) oli Prantsusmaa poksija.
Despeaux võitis keskkaalus (kuni 160 naela ehk 72,6 kg) 1936. aasta Berliini olümpiamängude poksivõistlustel kuldmedali ning tuli olümpiavõitjaks.
Elukutselisena.
Despeaux poksis veebruarist 1939 kuni jaanuarini 1946 elukutselisena. Ta pidas kokku 15 kohtumist, millest võitis 6 (neist 1 nokaudiga) ja kaotas 7 (neist 2 nokaudiga) ning 2 kohtumist jäi viiki. Ta oli elukutselisena Prantsusmaa meister keskkaalus (kuni 160 naela ehk 72,6 kg) vaheaegadega aastatel 1941, 1942 ja 1944.
Despeaux näitles 1940. aastatel mitmes peamiselt poksiteemalises filmis.
Munateadus

Munateadus ehk ooloogia on ornitoloogia haru, mis uurib linnumune: kuju, suurust, massi, värvust ja värvikirja.
Eesti tuntuim linnumunade kogu asub Loodusmuuseumis.
Servílio de Oliveira

Servílio de Oliveira (sündinud 6. mail 1948 São Paulos) on Brasiilia poksitreener ja endine poksija.
De Oliveira sai kärbeskaalus (kuni 51 kg) 1968. aasta México olümpiamängude poksivõistlustel pronksmedali, kaotades poolfinaalis hilisemale kuldmedali- ja olümpiavõitjale Ricardo Delgadole (Mehhiko).
De Oliveira oli esimene ja on seni ainuke Brasiilia poksija, kes on võitnud olümpiamedali.
De Oliveira poksis juulist 1969 kuni juulini 1977 elukutselisena. Ta osales kokku 17 kohtumisel ning võitis need kõik (neist 9 nokaudiga). Ta on hiljem tegutsenud poksitreenerina.